DEĊIŻJONI TAL-KUMMISSJONI
tas-17 ta' Marzu 2006
dwar ċerti miżuri provviżorji ta' protezzjoni li għandhom x'jaqsmu ma' suspett ta' influwenza tat-tjur b'patoġeniċità għolja fl-Iżrael
(innotifikata taħt dokument numru C(2006) 902)
(Test b'rilevanza għaż-ŻEE)
(2006/227/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/496/KEE tal-15 ta' Lulju 1991 li tistabbilixxi l-prinċipji li jirregolaw l-organizzazzjoni ta' kontrolli veterinarji fuq annimali li jidħlu fil-Komunità minn pajjiżi terzi, u li temenda d-Direttivi 89/662/KEE, 90/425/KEE, u 90/675/KEE (1), u b'mod partikolari l-Artikolu 18(1) tagħha,
Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (2), u b'mod partikolari l-Artikolu 22 (1) ta' din id-Direttiva,
Billi:
(1)
L-influwenza tat-tjur hija marda virali infettiva fit-tjur ta' l-irziezet u l-għasafar, li tikkawża mortalità u disturbi li malajr jistgħu jiżviluppaw fi proporzjonijiet epiżootiċi li kapaċi jwasslu għal theddida serja għas-saħħa pubblika u dik ta' l-annimali u li jnaqqsu sew il-profittabbiltà tat-trobbija tat-tjur ta' l-irziezet. Hemm riskju li l-aġent tal-marda jista' jiddaħħal permezz tal-kummerċ internazzjonali fit-tjur ħaj u fil-prodotti tat-tjur.
(2)
L-Iżrael innotifika lill-Kummissjoni bl-iżolament ta' virus H5 ta' l-influwenza tat-tjur miġbur minn każ kliniku. L-istampa klinika tagħti lok għal suspett ta' influwenza tat-tjur b'patoġeniċità għolja fl-istennija tad-determinazzjoni tat-tip ta' neuraminidase (N).
(3)
Fid-dawl tar-riskju għas-saħħa ta' l-annimali li jirrappreżenta d-dħul fil-Komunità ta' marda, huwa għalhekk xieraq li bħala miżura immedjata tiġi sospiża l-importazzjoni mill-Iżrael ta' tjur ħaj, ratiti, tjur tal-kaċċa u bir-rix sew ta' l-irziezet kif ukoll selvaġġi, għasafar ħajjin għajr it-tjur, u bajd tat-tifqis ta' dawn l-ispeċijiet.
(4)
Peress li l-Iżrael huwa awtorizzat għall-importazzjoni ta' trofej tal-kaċċa u rix mhux ipproċessat, l-importazzjoni fil-Komunità ta' dawn il-prodotti għandha tiġi sospiża wkoll, minħabba r-riskju li tinvolvi għas-saħħa ta' l-annimali.
(5)
Barra minn hekk, l-importazzjoni fil-Komunità mill-Iżrael għandha tiġi sospiża fir-rigward tal-laħam frisk tat-tjur, ir-ratiti u t-tjur tal-kaċċa u bir-rix sew selvaġġ kif ukoll ta' l-irziezet, u l-importazzjoni ta' preparazzjonijiet tal-laħam u prodotti tal-laħam li jikkonsistu fi, jew li fihom, laħam ta' dawn l-ispeċijiet.
(6)
Ċerti prodotti li ġejjin mit-tjur ta' l-irziezet maqtula qabel l-15 ta' Frar 2006 għandhom ikomplu jiġu awtorizzati, filwaqt li jitqies il-perjodu ta' l-inkubazzjoni tal-marda.
(7)
Id-Deċiżjoni tal-Kummissjoni 2005/432/KE (3) li tistipula l-kundizzjonijiet tas-saħħa ta' l-annimali u tas-saħħa pubblika u mudelli ta' ċertifikat għall-importazzjoni ta' prodotti tal-laħam għall-konsum mill-bniedem minn pajjiżi terzi u li tirrevoka d-Deċiżjonijiet 97/41/KE, 97/221/KE and 97/222/KE, tistipula lista ta' pajjiżi terzi li minnhom l-Istati Membri jistgħu jawtorizzaw l-importazzjoni ta' prodotti tal-laħam u tistabbilixxi sistemi ta' trattament li huma meqjusa effikaċi fid-diżattivazzjoni tal-patoġeni rispettivi. Bħala prevenzjoni tar-riskju tat-teħid tal-mard permezz ta' prodotti bħal dawn, jeħtieġ li jiġu applikati trattamenti adegwati skond l-istatus ta' saħħa tal-pajjiż ta' l-oriġini u l-ispeċi li minnha l-prodott huwa dderivat. Għalhekk jidher xieraq li l-importazzjoni ta' prodotti tal-laħam tat-tjur li joriġinaw fl-Iżrael u li huma pproċessati sa temperatura ta' talanqas 70°C fil-prodott kollu kemm hu għandhom jibqgħu awtorizzati.
(8)
Is-sitwazzjoni għandha tiġi riveduta fil-laqgħa li jmiss tal-Kumitat Permanenti għall-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
1. L-Istati Membri għandhom jissospendu l-importazzjoni mit-territorju ta' l-Iżrael ta':
-
tjur ħaj, ratiti, tjur tal-kaċċa u bir-rix sew ta' l-irziezet kif ukoll selvaġġ, għasafar ħajjin għajr it-tjur kif definiti fl-Artikolu 1, it-tielet inċiż, tad-Deċiżjoni 2000/666/KE, u bajd tat-tifqis ta' dawn l-ispeċijiet.
-
laħam frisk tat-tjur, ratiti u tjur tal-kaċċa u bir-rix sew selvaġġi u sew imrobbija,
-
laħam ikkapuljat, preparazzjonijiet tal-laħam, laħam isseparat mekkanikament u prodotti tal-laħam li jikkonsistu minn, jew li fihom, laħam ta' dawk l-ispeċijiet,
-
ikel għall-annimali tad-dar mhux imsajjar u materjal mhux ipproċessat għall-għalf li fih kwalunkwe parti minn dawn l-ispeċijiet,
-
bajd għall-konsum mill-bniedem, kif ukoll
-
oġġetti kkaċċjati mhux trattati minn kwalunkwe għasfur.
2. B'deroga minn paragrafu 1, l-Istati Membri għandhom jawtorizzaw l-importazzjoni tal-prodotti koperti mill-paragrafu 1, l-ewwel sar-raba' inċiż, li jkunu nkisbu minn annimali maqtula qabel il-15 ta' Frar 2006.
3. Fiċ-ċertifikati veterinarji/fid-dokumenti kummerċjali li jakkumpanjaw il-konsenji tal-prodotti li jissemmew fil-paragrafu 2, il-kelmiet li ġejjin, kif japplikaw b'mod xieraq għall-ispeċijiet, għandhom jiġu inklużi:
“Laħam frisk tat-tjur/laħam frisk tar-ratiti/laħam frisk ta' tjur selvaġġ tal-kaċċa u bir-rix/laħam frisk ta' tjur tal-kaċċa u bir-rix imrobbi/prodott tal-laħam li jikkonsisti minn, jew li fih, laħam tat-tjur, ratiti, tjur tal-kaċċa u bir-rix selvaġġi jew imrobbija/ikel għall-annimali tad-dar mhux imsajjar u materjal mhux ipproċessat għall-għalf li fih kwalunkwe parti mit-tjur, ratiti, tjur tal-kaċċa u bir-rix selvaġġ jew imrobbi (1) miksuba minn għasafar maqtula qabel il-15 ta' Frar 2006 u skond l-Artikolu 1(2) tad-Deċiżjoni tal-Kummissjoni 2006/227/KE (*).
4. B'deroga minn paragrafu 1, it-tielet inċiż, l-Istati Membri għandhom jawtorizzaw l-importazzjoni tal-prodotti tal-laħam li jikkonsistu fi, jew li fihom, laħam tat-tjur, ir-ratiti, it-tjur tal-kaċċa u bir-rix selvaġġ u ta' l-irziezet bil-kundizzjoni li l-laħam ta' dawn l-ispeċijiet ikun għadda minn talanqas wieħed mill-proċessi msemmija taħt il-punti B, C jew D fil-Parti IV ta' l-Anness II mad-Deċiżjoni tal-Kummissjoni 2005/432/KE.
Artikolu 2
L-Istati Membri għandhom jemendaw il-miżuri li japplikaw għall-importazzjonijiet sabiex ikunu bi qbil ma' din id-Deċiżjoni u għandhom mill-aktar fis jgħarrfu pubblikament bil-miżuri adottati. Għandhom minnufih jinformaw lill-Kummissjoni dwar dan.
Artikolu 3
Din id-Deċiżjoni għandha tapplika sal-31 ta' Mejju 2006.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, is-17 ta' Marzu 2006.